
A magánélet szociális jogi határai

Dolgozatom célja annak megválaszolása, hogy hogyan valósul meg a privacy a szociális jog, azon belül az egészségügyi természetbeni ellátásainak igénybevételekor.
A szociális jogban fokozott figyelmet kellene fordítanunk a magánszféra védelmére, hiszen az adatok rendelkezésre bocsátása az ellátások igénybevételének alapfeltétele.
Munkám kulcsfontosságú elemeit képező, a magánszféra védelme és a szociális jog között feszülő ellentét feloldását megnehezíti a téma fogalmi rendszerére jellemző átfedésekkel tarkított struktúra.
Kérdéses, hogy milyen mértékben léphet be az állam az egyén magánszférájába, illetve a két alapjog egyidejű gyakorlása mennyire jelenti azok korlátozását.
A téma egyre nagyobb aktualitással bír, hiszen a technika fejlődésével, az adattárolási rendszerek elterjedésével (így például az európai szintű EESSI rendszer) és általánossá válásával könnyen ellenőrizhetővé válunk. A szociális jog életünket végigkíséri, ezért van szükség az adatvédelemi szabályok általános meghatározására, és azok ellátásokhoz kapcsolódó előírásainak megtartására.
Kétséges az egészségügyi természetbeni ellátások igénybevétele során az egyén azonosítását szolgáló módok, az ellátásokat összesítő rendszerek biztonságos módja, illetve az egyének privacy-jének tényleges figyelembe vétele.
A minél átfogóbb vizsgálatához interdiszciplináris módon közelítettem meg a témát. A definíciós rendszer nehezen áttekinthető, ezért a privacy fogalmának körüljárását széles körű szakirodalmi vizsgálattal alapoztam meg, ennek eredményeként létrehozva egy általam kialakított új dogmatikai rendszert. Ennek segítségével rendhagyó módon kapcsoltam össze a szociális jogot a privacy-vel és megalkottam egy szociális jogi privacy fogalmat. Feltártam az adatvédelem és a privacy sokszor nem egyértelmű kapcsolatát az értelmezésbeli zavarok elhárítására érdekében.
Az egészségügyi természetbeni ellátásokhoz kötődő adatszolgáltatás kapcsán felmerülő jogalkotási problémákra igyekeztem rávilágítani, önálló gondolataim beépítésével. Emellett összegeztem és összehasonlítottam a szociális jog adatvédelmi rendelkezéseit, azzal a tudatos erőfeszítéssel, hogy a jelenlegi rendszer átláthatóbbá válik, valamint az emberek figyelmét adataik védelme felé fordíthatom, ezzel védve magánszférájuk szociális jog által feszegetett határát.
A jövőben arra kellene törekednünk, hogy a magánszféra zárt tudjon maradni, illetve az elektronikus adatbázisokban kezelt adatok biztonságának megerősítésére lenne szükség.



